《秋日燕邸咏怀十诗各系以题 其五 云日》
明代·郭之奇

虚室有閒阶，云日相深浅。推棂受光浮，倚榻注景转。

极兹瞬息情，节序互迎饯。默默感商飔，群动俱相勉。

百草畏芳移，诸禽欣毛毨。我亦时物中，未为天地选。

浮生欲三十，千虑难一展。樽酒与瓶粟，费世虽不腆。

明明古今事，已让诸人践。盈卷积玄文，虚言何足办。

屈伸大块间，如蚕方在茧。经纶不自繇，胸丝日几辫。

作者简介：郭之奇（1607年－1662年），字仲常，号菽子，又号正夫、玉溪。广东揭阳县榕城东门（今广东揭阳市榕城区）人。为南明大臣，历任南明文渊阁大学士加太子太保（相当宰相）兼吏部尚书、兵部尚书，率军转战闽粤滇黔抗清，于顺治十八年（1661年）在广西桂林为清将韦永福所俘，翌年殉国。清乾隆四十一年（1776年）追谥忠节。